10 ปีซ้อน ไทยครองแชมป์ส่งออกข้าวโพดหวานและผลิตภัณฑ์เป็นอันดับ 1 ของโลกต่อเนื่อง มีคุณภาพ รสชาดดี
กรมการค้าต่างประเทศ เผย ไทยครองแชมป์ส่งออกข้าวโพดหวานและผลิตภัณฑ์เป็นอันดับ 1 ของโลกต่อเนื่อง 10 ปีซ้อน ระบุ สินค้าไทยมีคุณภาพ รสชาดดีและมีการพัฒนาสายพันธุ์จนเป็นที่ยอมรับในตลาดโลกนายอดุลย์ โชตินิสากรณ์  อธิบดีกรมการค้าต่างประเทศ เปิดเผยว่า การส่งออกข้าวโพดหวานและผลิตภัณฑ์ในช่วง 11 เดือนของปี 2561 มีปริมาณ 236,775 ตัน เพิ่มขึ้นร้อยละ 6.7 มูลค่า 7,329 ล้านบาท เพิ่มขึ้นร้อยละ 2.2 โดยเป็นการส่งออกไปญี่ปุ่นมากเป็นอันดับหนึ่ง รองลงมา ได้แก่ เกาหลีใต้และไต้หวัน ผลจากการส่งออกข้าวโพดหวานและผลิตภัณฑ์ที่เพิ่มขึ้นอย่างต่อเนื่อง ทำให้ไทยครองแชมป์ส่งออกอันดับ 1 ของโลกมาอย่างต่อเนื่องในช่วง 10 ปีที่ผ่านมา เพราะไทยมีศักยภาพในการผลิตข้าวโพดหวานที่มีคุณภาพและมีรสชาติที่ดี ตลอดจนมีการพัฒนาสายพันธุ์ จนเป็นที่ยอมรับในตลาดโลก อีกทั้งมีข้อได้เปรียบในเรื่องของภูมิอากาศที่เหมาะสมต่อการปลูกข้าวโพดหวาน ขณะที่ประเทศคู่แข่งสำคัญอย่าง ฝรั่งเศส ฮังการี สหรัฐฯ สามารถปลูกได้เพียงปีละหนึ่งครั้ง เช่ยเดียวกับเวียดนามและจีน แม้จะมีสภาพภูมิอากาศคล้ายไทยแต่การผลิตคุณภาพไม่ได้มาตรฐานความต้องการของตลาดโลก อธิบดีกรมการค้าต่างประเทศ กล่าวเพิ่มเติมว่า แม้ไทยจะประสบปัญหาอุปสรรคในการส่งออกข้าวโพดหวานไปยังสหภาพยุโรปจากการใช้มาตรการตอบโต้การทุ่มตลาด (AD) และถูกเรียกเก็บอากร AD แต่ก็ไม่กระทบต่อการส่งออกของไทย โดยไทยยังสามารถส่งออกข้าวโพดหวานไปยังสหภาพยุโรปได้อย่างต่อเนื่อง โดยการส่งออก 11 เดือนของปี 2561 ไทยส่งออกข้าวโพดหวานและผลิตภัณฑ์ไปสหภาพยุโรปมูลค่า 634 ล้านบาท โดยส่งออกไปสหราชอาณาจักรมากเป็นอันดับหนึ่ง รองลงมา คือ สวีเดนและเยอรมนี